Miron Keruľ-Kmec

Z múdrosti otcov

Júl

2023

Ukážka z elektronickej knihy

Zostavil: Miron Keruľ-Kmec

Z múdrosti otcov - júl

Jazyková korektúra:

Jana Keruľ-Kmecová

Návrh obálky a grafická úprava:

Štefan Keruľ-Kmec ml.

ISBN 978-80-8233-178-6

Vytvorenie elektronickej verzie Dibuk, s. r. o., 2023

Úvod

Svätý učitelia duchovného života nám nezakrývajú, že cesta k spáse je jednoduchá. Každému ponúkajú tú istú mapu k cieľu, tie isté prostriedky duchovného života, nech už ide o kňazov a mníchov alebo o ľudí zo sveta. Evanjelium je to isté pre každého človeka a jeho prikázania sú záväzné pre každého.

Svätí otcovia nám ponúkajú praktickú skúsenosť, ako žiť život s Kristom, aby nám uľahčili náš duchovný zápas. Som presvedčený, že Cirkev musí sprostredkovať túto ich duchovnú múdrosť kresťanom súčasnej doby. Mnohí ju s radosťou príjmu. Mnohí ju môžu síce odmietnuť, ale môžu sa k nej vrátiť v čase, keď iné cesty sa ukážu ako slepé uličky.

1. júl

BOH SI PRAJE NÁŠ NÁVRAT

Aby sme nasledovali Krista, vezmime svoj kríž. Prijať kríž, to je ochotné, zbožné podriadenie sa Božiemu úsudku, napriek všetkej bolesti, ktorá môže byť daná alebo dovolená Božou prozreteľnosťou. Reptanie a hnev počas bolestí a ťažkostí je odmietnutím kríža. Iba ten, kto vezme svoj kríž, môže nasledovať Krista – podriaďuje sa Božej vôli a pokorne uznáva, že si zaslúži každý súd a trest.

Pán, ktorý nám prikázal obetovať seba samých, zriecť sa sveta a niesť svoj kríž, nám dáva silu naplniť tento príkaz. Kto sa rozhodne naplniť ho a hneď sa o to aj pokúša, spoznáva jeho nevyhnutnosť. Toto učenie, ktoré sa zdá kruté pre povrchnú a klamnú telesnú myseľ, sa ukazuje ako plné múdrosti a plné dobrých vecí. Povoláva padnutých k spáse, mŕtvych k životu a tých pochovaných v pekle do neba.

Sv. Ignác Brjančaninov

Uvažuj pred Božou tvárou...

Usilujem sa spoznať, čo znamená „prijať svoj kríž“?

Prijímam ho s ochotou?

2. júl

SÚCIT S HRIEŠNIKOM

Nemaj v nenávisti hriešnika; veď všetci sme zaťažení vinou. Ak si pohnutý kvôli Bohu postaviť sa proti nemu, tak nad ním nariekaj. Prečo ho nenávidíš? Nenáviď jeho hriechy a modli sa za neho, aby si nasledoval Krista, ktorý nebol rozhnevaný na hriešnikov, ale prihováral sa za nich. Nevidíš, ako plakal nad Jeruzalemom? Diabol sa nám vysmieva v mnohých prípadoch, tak prečo nenávidieť človeka, z ktorého si robí posmech ten, ktorý sa vysmieva i nám? Prečo, ó, človeče, nenávidíš hriešnika? Je to azda preto, že nie je tak spravodlivý ako ty? Ale kde je tvoja spravodlivosť, keď v tebe nie je láska? Prečo nad ním neplačeš? Ale prenasleduješ ho. V nevedomosti niektorí, ktorí sú považovaní za rozvážnych, sa s hnevom stavajú proti skutkom hriešnikov.

Sv. Izák Sýrsky

Uvažuj pred Božou tvárou...

Aké hnutie sa rodí v mojom srdci, keď vidím hriech blížneho?

Som pohnutý súcitom nad jeho stavom a modlím sa za neho?

Koniec ukážky